Netbalbaas herstel van Covid-19 | Netwerk24
05 April 2020 11:25
Molokwane het twee weke gelede positief getoets nadat sy na Brittanje gereis het en was daarna in kwarantyn. Sedertdien het sy weer die toets ondergaan en dié keer was sy negatief. Sy tel nou onder die meer as 50 Suid-Afrikaners wat reeds van die virussiekte herstel het.
Sy het ook bevestig niemand met wie sy in kontak was nadat sy van Brittanje teruggekeer het, is positief getoets nie.
"Dit is so uitputtend om in kwarantyn te wees, maar dit was die moeite werd, vir my onthalwe en die mense naby aan my," sê Molokwane in 'n verklaring.
"Ek het 'n driejarige dogtertjie en om haar nie eens 'n drukkie te kon gee nie, was 'n nagmerrie."
Sy sê 'n mens moet gedissiplineerd wees, want die virus beweeg net soos wat mense beweeg.
"Die virus is ernstig en ek sien mense wat dit nie ernstig opneem nie en dit bekommer my. Ek en my familie sal aanhou om die staat van inperking te respekteer," sê Molokwane.
"Vir almal wat vir my gebid het en diegene wat my nooit veroordeel het nie, sê ek baie dankie. Die koronavirus ken geen kleur, ras, geslag of geloofsoortuiging nie – of jy nou ryk of arm is, dit sal jou kry. Bly asseblief by die huis en bly veilig." – Sportredaksie